SLIJEDEĆI TJEDAN JE 'HRVATSKI SKIJAŠKI TJEDAN'

Skijaška karavana iz Hrvatske ovog vikenda kreće prema europskim skijalištima. Riječ je o tzv. hrvatskom skijaškom tjednu u većinom talijanskim, slovenskim i francuskim skijalištima na koja u drugom tjednu siječnja, odnosno vikendu nakon dočeka Nove godine, obično najviše putuju obitelji iz Hrvatske te su tada i cijene u nekim skijalištima nešto niže nego u drugim terminima.

Mada nema točnih podataka koliko ljudi iz Hrvatske putuje na skijanje, jer ih osim preko agencija i njihovih aranžmana, dosta ide i u individualnoj te organizaciji škola i klubova, iz putničkih agencija ugrubo procjenjuju da bi ih u ovoj zimskoj-ski sezoni moglo biti oko 200 tisuća.

Najviše ih putuje od 7. do 14. siječnja jer je to zadnji tjedan školskih praznika, dok ostali skijaju od prosinca do početka travnja na različitim destinacijama po Europi.

Ukoliko se odluče na domaća skijališta, Hrvati mogu posjetiti trenutno najaktualnije Sljeme, te Istrijanima obližnji Platak koji je već početkom prosinca otvorio skijašku sezonu.

Susjedna BiH može se pohvaliti s nekoliko skijališta koja Hrvati rado posjećuju kao što su Skijaški centar Kupres, Bjelašnica, Vlašić te najpoznatija Jahorina nedaleko Sarajeva.

Najpoznatije i najveće skijalište u Srbiji zasigurno je Kopaonik koji se može pohvaliti najmodernijim sustavom žičara u istočnoj Europi, dok se Ski centar Stara Planina najavljuje kao najperspektivnija srpska ski destinacija, zajedno s odnedavno ponovo aktualnim Zlatiborom.

Slovenija donosi niz skijališta koji su osim blizinom dostupni i cijenom te se dosta skijaša odlučuje i na vikend skijanja osim onih tjednih. Najposjećeniji će tako biti Kranjska gora, Mariborsko Pohorje, Vogel, Krvavec, Rogla i Cerkno.

Rađe od austrijskih razvikanih, 'elitnih' i skupocijenih skijališta kao što su Schladming, Kitzbühel, Bad Kleinkirchheim, Flachau, Innerkrems i Sölden, naši se ljudi i dalje najčešće odlučuju posjetiti cijenom pristupačan i obližnji Nassfeld.

Francuska donosi zaista niz vrhunskih skijališta. Velik broj kilometara staza, vrtoglave nadmorske visine i najmodernije žičare odlike su najvećih francuskih skijališta koje su cijenom pristupačnije nego primjerice neka austrijska ili talijanska. Val Thorens, Val D'Isere, Tignes, Les 2 Alpes, Alpe d' Huez, Chamonix i Serre Chevalier samo su neka od njih.

Na kraju valja spomenuti najpopularnija talijanska skijališta koja su i dalje najposjećenija od strane domaćih ljubitelja skijanja. Već dugi niz godina najpoznatiji je Kronplatz na kojem se godišnje ostvari preko 50.000 hrvatskih noćenja. Ukoliko volite odlično uređene staze, lagan pristup skijalištu, a nerijetko i zvukove hrvatskih stihova iz apres-ski barova, onda znate odredište. Osim popularnog 'Cro-platza' tu su još i Madonna di Campiglio, Alta Badia, Cortina d'Ampezzo, Bormio, Sestriere, Livigno, Folgaria, Folgarida-Marilleva, Civetta, te obližnji i vikendima najposjećeniji Piancavallo i Ravascletto.

Spomenimo kako najpopularnija pulska agencija Zeatours i ove godine nudi aranžman na skijalištu Folgaria u talijanskoj pokrajini Trentino, udaljenoj 400 km od Pule u čijoj će organizaciji krenuti nešto više od 600 skijaša. Posljednjih nekoliko godina upravo je ovo talijansko skijalište omiljena destinacija skijaša iz Pule. Većina će boraviti u hotelskim kapacitetima, a nešto njih i u apartmanima. Učitelji skijanja i ove će godine, kao i prethodnih, imati organiziranu školu skijanja i to u 10-ak grupa, od strogih početnika pa sve do onih najnaprednijih. Veoma je važan i podatak da je 100% skijaških staza pokriveno topovima za umjetno zasnježivanje u slučaju nedostatka prirodnog snijega.

Inače, skijališta u regiji Friuli-Venezia-Giulia, koja su česta destinacija naših skijaša iz Istre (posebno za vikend aranžmane), izašli su maksimalno u susret stanovnicima Istre pa tako nude ski passeve po puno povoljnijim cijenama od redovitih, upravo u agenciji Zeatours koja je predstavnik Promotoura za Istru, dok djeca do 10 godina imaju i gratis ski pass.

Veoma je važan i podatak da se na svim navedenim skijalištima skija od sredine prosinca, da su sve staze otvorene, da ima snijega i da se krajem ovog tjedna očekuju i nove padaline.

(REx/Sanja Tkalčec)